Casparys bånd
Store norske leksikon,Biologi,Vitenskapsgrener i biologien,Botanikk,Planteanatomi,Plantenes vevsystemer,Grunnvev hos planter
Casparys bånd er et bånd av vannavstøtende stoff i og mellom celleveggene til noen celler i planter. Celler med Casparys bånd hindrer vann og løste stoffer i å passere mellom dem, og finnes blant annet i røttene til alle planter.
Vann som skal passere celler med Casparys bånd tvinges til å bevege seg inn i og gjennom selve cellene istedenfor mellom dem. Cellene med Casparys bånd får dermed kontroll med det som passerer dem, omtrent som en grensekontroll. Forekomst Casparys bånd finnes i cellene innerst i primærbarken i alle røtter. Disse cellene kalles under ett for endodermis. Røttene til de fleste blomsterplanter har også celler med Casparys bånd ytterst i primærbarken. Disse cellene kalles eksodermis. I tillegg finnes Casparys bånd i celler som omgir små bladnerver (såkalte slireceller) i bladene hos blomsterplanter. Utforming Casparys bånd består av korkstoff (suberin), og kan også inneholde lignin. Båndet det danner i en celle ligger parallelt med overflaten til planten. Den indre og ytre celleveggen er normale, og båndet danner en ring i og rundt resten av celleveggene. Båndet ligger altså også på utsiden av cellene, i midtlamellene. I et tverrsnitt parallelt med plantens overflate gjennom et cellevev der cellene har Casparys bånd ville en med andre ord se båndet som ringer som henger sammen, der hver ring tilhører en celle og midtlamellene som omgir den. Les mer i Store norske leksikon endodermis rot – botanikk bladnerver bark - botanikk plantenæringsstoffer rottrykk vann - kjemi polart molekyl vannpotensial